Mange nye ordrer er kommet bag på Lyngsoe Systems A/S i Aars, og de mangler derfor 15 nye medarbejdere.

Nogle gange kan den positive udvikling komme noget bag på en. Hos Lyngsoe Systems A/S i Aars, der producerer sporbarhedsløsninger til forsvundet bagage, biblioteksbøger og pakker, mangler man omkring 15 nye medarbejdere. - Lige nu er udfordringen at få de rigtige medarbejdere på alle niveauer. De opsparede ordrer i markedet kommer bag på os, siger direktør Finn Mathiassen til Børsen. Ordrebogen er i øjeblikket så presset, at alt fra softwareudviklere til projektledere mangler. Aarhus Hovedbibliotek og Københavns Hovedbibliotek tegner sammen for en ordre på 15 millioner kroner på mikrochips, der kan spore bøger. Virksomheden har derfor sendt stillingsopslag direkte til Aalborg Universitet. Hvis ikke de omkring 15 nye medarbejdere skulle melde sig inden for de næste måneder, så kan det koste virksomheden ordrer. - Det er ikke aktuelt endnu, men i værste fald kan vi blive nødt til at sige nej til nye opgaver, hvis vi ikke får flere folk, siger Finn Mathiassen til Børsen.